בכתב האישום נטען כי התושב עבר על חוק התכנון והבנייה כאשר חילק את דירתו לשתי יחידות והשתמש באחת מהן כעסק לאירוח תיירים. כמו-כן, הוא מואשם בסעיף נפרד ועצמאי בהשכרת הדירה באמצעות Airbnb. עוה"ד של הנתבע: "מדובר בהכרזת מלחמה נגד אלפי תושבים"
"הייתי מרושש, מובטל - והתקשתי לשלם את שכר הדירה. ואז ייסדתי את Airbnb"
ת"א נחשבת לאחת הערים הפופולריות ביותר ב-Airbnb, עם מאות דירות וחדרים להשכרה לתיירים, והפעילות של Airbnb אף זכתה בעבר לתמיכה מצד העירייה. כך, למשל, באחד מהעמודים באתר האינטרנט של העירייה נכתב ש"המגמה העדכנית של תיירות בעולם היא רכישת שירות ברשת. תל אביב צועדת בחזית עם Airbnb”. במקום אחר באתר מתגאה העירייה בכך שת"א הוצבה במקום השני ברשימת 10 יעדי הטיולי המומלצים ל-2012 של Airbnb. העירייה אף הזמינה את נציגי האתר להשתתף בוועידת יזמות שערכה בספטמבר.
תחילת הפרשה בפנייה לעירייה מטעם שכניו של אוהב-עמי, בה הם טוענים בין השאר כי זה ביצע שיפוצים במסגרתם חילק את דירת הדופלקס שלו לשתי יחידות, במטרה להפוך את הקומה העליונה ליחידת נופש על בסיס יומי, ושהוא משכיר את היחידה לתיירים באמצעות אתר Airbnb. "מדובר באופי מלונאי, בהשכרה יומית ובעסק לכל דבר", כתבו השכנים בפנייתם. “אנו הדיירים מתנגדים נחרצות ומודאגים מכך שביטחוננו האישי והפרטי יופר, ערך דירותינו ירד, עודף רעשים, תנועה רבה של אנשים זרים ושאיכות חיינו תפגע באופן משמעותי".
בעקבות הפנייה שלחה העירייה מהנדסים מטעמה לדירתו של של אוהב עמי, ובדו"ח הביקורת שהנפיקו טוענים אלו כי הדירה חולקה לשתי יחידות נפרדות ושהעליונה שבהן משמשת להשכרה לתיירים. “החלק בקומת הגג מפורסם באתר אינטרנט להשכרה - לראיה בעת הביקורת ביח"ד הנ"ל נכחו אם וביתה תיירות, שלדבריו (של אוהב עמי; ע"כ) הגיעו אתמול בלילה מחו"ל”, נכתב. אוהב עמי עצמו אמר ל"כלכליסט" שהבדיקה, שבוצעה ב-1 במאי, אירעה יום אחד בלבד אחרי שהתחיל לארח תיירים דרך Airbnb.
עקב ממצאים אלו הוגש לבית המשפט לעניינים מקומיים כתב אישום נגד אוהב עמי, שדיון ראשון בו נערך בשבוע שעבר, ובו הוא מואשם בעבירה על חוק התכנון והבנייה בגין חלוקה לכאורה של הדירה לשתי יחידות ושימוש ביחידה העליונה לצרכי יחידת נופש. אוהב עמי ופרקליטו, יש להדגיש, מכחישים בתוקף את האשמה בגין חלוקת הדירה. ואולם, גם בלי האשמה זו עדיין עומדת נגד אוהב עמי האשמה של השכרת הדירה באמצעות Airbnb, שמופיעה כסעיף נפרד ועצמאי בכתב האישום. “בתאריך 01/05/2014 נעשה בדירה בקומה השביעית שימוש לצרכי יחידת נופש", נכתב שם. “לשימושים המתוארים... לא ניתן היתר לפי חוק התכנון והבניה והם מהווים לפיכך שימוש חורג".
פרקליטו של אוהב עמי, עו"ד דורון טל, ממשרד י. ברנהולץ-הורוביץ ושות', שמתמחה בדיני תכנון ובניה ורישוי עסקים, טוען שאין בסיס להאשמות נגד מרשו והוסיף: "המצב המשפטי הנוהג אינו שולל השכרה של דירה או חלק ממנה לתקופות קצרות כל עוד השימוש שנעשה בדירה הינו למגורים. הננו מצרים על כי עיריית תל אביב בחרה להגיש את כתב האישום ללא בחינה מעמיקה של השלכות הרוחב הנגזרות מכך וללא שגובשה על ידה מדיניות סדורה בעניין".
טל הרחיב: "ערים גדולות אחרות בעולם שנדרשו לעניין לא פעלו כנגד בעלי דירות, אלא לאחר שגיבשו מדיניות, פרסמו אותה ברבים ואף נתנו לבעלי הדירות פרק זמן להיערך בהתאם. באמצעות Airbnb מוצעים יותר מאלף נכסים בתל אביב. כתב האישום מהווה אכיפה בררנית והינו בבחינת 'הכרזת מלחמה' כגד אלפי תושבים תמימים המשוכנעים, ובצדק, שמעשיהם חוקיים. אנו עורכים פנייה לגורמים הרלוונטיים בעיריית תל אביב על מנת שישקלו בשנית את המשך ההליכים".